Λάγιος Ντέταρι

Ο Λάγιος Ντέταρι (ουγγρικά: Détári Lajos, γεννήθηκε 24 Απριλίου 1963 στη Βουδαπέστη), είναι Ούγγρος διεθνής πρώην ποδοσφαιριστής και νυν προπονητής ποδοσφαίρου. Έχει αγωνιστεί στα πρωταθλήματα της Ουγγαρίας, της Γερμανίας, της Ελλάδας, της Ιταλίας, της Ελβετίας και της Αυστρίας. Αποτελεί έναν από τους σημαντικότερους ποδοσφαιριστές της πατρίδας του στον 20ό αιώνα. Αν και αγωνιζόταν ως μέσος, είχε πολύ καλή επαφή με τα δίχτυα, κάτι που αποδεικνύεται από το γεγονός ότι από την αρχή της καριέρας του και μέχρι το τέλος της, ο Ντέταρι κατάφερε να σκοράρει με όλες τις ομάδες με τις οποίες αγωνίστηκε.

 Ο Λάγιος Ντέταρι έκανε τα πρώτα του βήματα στο χώρο του ποδοσφαίρου στις ακαδημίες της Χόνβεντ Βουδαπέστης, στις οποίες βρισκόταν από πολύ μικρή ηλικία. Το 1980 προωθήθηκε στην πρώτη ομάδα της Χόνβεντ και υπέγραψε το πρώτο του επαγγελματικό συμβόλαιο σε ηλικία μόλις 17 ετών. Στην ομάδα της Βουδαπέστης παρέμεινε μέχρι το 1987 έχοντας καταφέρει προηγουμένως να κατακτήσει τρία Πρωταθλήματα Ουγγαρίας (1984, 1985, 1986) και ένα Κύπελλο Ουγγαρίας (1985). Κατά τη διάρκεια της επταετούς παρουσίας του στη Χόνβεντ, ο Ντέταρι πραγματοποίησε συνολικά 134 εμφανίσεις, ενώ κατάφερε να πετύχει και 72 γκολ. Οι πολύ καλές του εμφανίσεις με την ομάδα της Βουδαπέστης (ανακηρύχθηκε πρώτος σκόρερ του ουγγρικού πρωταθλήματος τρεις συνεχόμενες χρονιές και συγκεκριμένα το 1985, το 1986 και το 1987) ανάγκασαν τη διοίκηση της γερμανικής Άιντραχτ Φραγκφούρτης να καταθέσει πρόταση ύψους 1.800.000 σημερινών ευρώ για την απόκτηση του παίκτη, η οποία και έγινε αποδεκτή. Το τέλος της αγωνιστικής περιόδου 1987-88, βρήκε τον Λάγιος Ντέταρι να είναι κυπελλούχος Γερμανίας, ενώ στο γερμανικό Πρωτάθλημα είχε προλάβει να πραγματοποιήσει 33 εμφανίσεις και να πετύχει 11 γκολ. Το καλοκαίρι του 1988, ο τότε πρόεδρος του Ολυμπιακού Πειραιώς Γιώργος Κοσκωτάς κατέθεσε στη διοίκηση της Άιντραχτ Φραγκφούρτης την εξωπραγματική πρόταση των 8.700.000 ευρώ (κοντά στα 3 δισεκατομμύρια ελληνικών δραχμών) προκειμένου να αποκτήσει τον παίκτη, ποσό τεράστιο για την εποχή εκείνη. Χαρακτηριστικό του ύψους της πρότασης για την εποχή αποτελεί το γεγονός πως για λίγο καιρό η μεταγραφή του Ντέταρι στον Ολυμπιακό αποτελούσε τη δεύτερη ακριβότερη μεταγραφή στον κόσμο πίσω από αυτή του Ντιέγκο Μαραντόνα (μεταπήδησε από την Μπαρτσελόνα στη Νάπολι έναντι 13.000.000 ευρώ). Η Άιντραχτ Φραγκφούρτης έκανε αμέσως αποδεκτή αυτήν την πολύ υψηλή πρόταση με τον Ντέταρι να αφήνει τη Γερμανία και να ταξιδεύει με προορισμό την Ελλάδα. Χαρακτηριστικό της βαρύτητας του ονόματος του Λάγιος Ντέταρι ως ποδοσφαιριστής εκείνης της εποχής είναι το γεγονός πως κατά τη διάρκεια της παρουσίασής του από τη διοίκηση του ερυθρόλευκου συλλόγου στο Δημαρχείο του Πειραιά, ο αριθμός των οπαδών του Ολυμπιακού που συγκεντρώθηκε στην Πλατεία Κοραή για να υποδεχθεί τον παίκτη ξεπερνούσε τις 50.000, αριθμό που αποτελεί μέχρι και σήμερα ελληνικό ρεκόρ προσέλευσης κόσμου για την υποδοχή ενός παίκτη. Ο Λάγιος Ντέταρι αγωνίστηκε στον Ολυμπιακό Πειραιώς για δύο χρόνια πραγματοποιώντας κατά διαστήματα εξαιρετικές εμφανίσεις, έχοντας ως συμπαίκτες σημαντικούς Έλληνες ποδοσφαιριστές όπως ήταν ο Τάσος Μητρόπουλος, ο Νίκος Αναστόπουλος, ο Σάββας Κωφίδης και άλλους. Κατά τη διάρκεια της παρουσίας του στον Ολυμπιακό, δεν κατάφερε να κατακτήσει κάποιο πρωτάθλημα, κατέκτησε όμως το Κύπελλο του 1990. Τα οικονομικά σκάνδαλα και η διοικητική αστάθεια που επικρατούσε στην ομάδα του Πειραιά κατά τα τέλη της δεκαετίας του 1980, είχαν ως αποτέλεσμα την αποχώρηση του Ντέταρι από τον ερυθρόλευκο σύλλογο. Το καλοκαίρι του 1990 ο Λάγιος Ντέταρι μεταπήδησε στη γειτονική Ιταλία και υπέγραψε συμβόλαιο συνεργασίας με τη Μπολόνια. Στην ιταλική ομάδα παρέμεινε για δύο χρόνια χωρίς ωστόσο να καταφέρει να κατακτήσει κάποιο τίτλο. Κατά τη διάρκεια της διετούς παρουσίας του στην ομάδα της Μπολόνια, ο Ντέταρι πραγματοποίησε 42 εμφανίσεις, ενώ κατάφερε να πετύχει και 14 γκολ. Την περίοδο 1992-93, ο Ντέταρι αγωνίστηκε στην έτερη ιταλική ομάδα Ανκόνα Κάλσιο, στην οποία πέτυχε 9 γκολ σε σύνολο 32 συμμετοχών. Τον Ιούλιο του 1993 ο Ντέταρι επέστρεψε στην Ουγγαρία παίρνοντας μεταγραφή στη Φερεντσβάρος, στην οποία όμως παρέμεινε για λίγους μόνο μήνες, καθώς το Νοέμβριο του ίδιου έτους επέστρεψε στην Ιταλία για λογαριασμό αυτή τη φορά της Τζένοα. Στην ομάδα της Γένοβας παρέμεινε για περίπου ένα χρόνο πραγματοποιώντας συνολικά 8 εμφανίσεις και πετυχαίνοντας ένα γκολ. Το 1994 ταξίδεψε με προορισμό την Ελβετία, όπου εντάχθηκε στην Ξαμάξ. Στην ελβετική ομάδα παρέμεινε μέχρι το 1996 χωρίς ωστόσο να καταφέρει να κατακτήσει κάποιο τίτλο. Κατά τη διάρκεια της διετούς παρουσίας του στη Νεσατέλ Ξαμάξ, ο Ντέταρι πραγματοποίησε στο ελβετικό Πρωτάθλημα 38 εμφανίσεις ενώ κατάφερε να πετύχει και 12 γκολ. Το 1996 ο Λάγιος Ντέταρι πήρε μεταγραφή στην Σανκτ Πέλτεν, ομάδα της Αυστρίας. Στην ομάδα του Σανκτ Πέλτεν αγωνίστηκε μέχρι και το 1998 πετυχαίνοντας συνολικά 8 γκολ σε 13 εμφανίσεις. Κατά τη διάρκεια της παρουσίας του στην ομάδα της Αυστρίας, ο Ντέταρι δεν κατάφερε να κατακτήσει κάποιο τίτλο. Το καλοκαίρι του 1998 ο Ντέταρι επέστρεψε στη γενέτειρά του, τη Βουδαπέστη, παίρνοντας μεταγραφή στην τοπική ΒΣΚ Βουδαπέστης. Στην ουγγρική ομάδα παρέμεινε για ένα χρόνο πραγματοποιώντας συνολικά 17 εμφανίσεις και πετυχαίνοντας και 8 γκολ. Επόμενος σταθμός στην καριέρα του Ντέταρι ήταν η επίσης ουγγρική ΒΣΕ Ντουνακέζι, στην οποία παρέμεινε μέχρι το 2000 πετυχαίνοντας συνολικά 4 γκολ σε 17 εμφανίσεις. Στη συνέχεια, επέστρεψε στην Αυστρία και πραγματοποίησε ένα σύντομο πέρασμα από την τοπική Όστμπαν. Το 2001, όντας πια 38 ετών, ο Λάγιος Ντέταρι αποφάσισε να κρεμάσει τα ποδοσφαιρικά του παπούτσια και να βάλει τέλος στην πολυετή επαγγελματική του καριέρα. Ο Ντέταρι μετά το τέλος της καριέρας του ως ποδοσφαιριστής αποφάσισε να συνεχίσει να ασχολείται με το ποδόσφαιρο, αλλά από ένα άλλο πόστο και συγκεκριμένα αυτό του προπονητή. Πρώτος σύλλογος στον οποίο ανέλαβε προπονητής ήταν η Μπίχορ Οράντεα, ομάδα της Ρουμανίας. Από το 2001 και μέχρι το 2005 δούλεψε ως προπονητής στις ουγγρικών Τσέπελ, Χόνβεντ, Σόμπατεϊ Χάλαντας, Ταταμπάνια, Ντιοσγκιόρι και Νίρεγκχαζα Σπάρτακους με μοναδική εξαίρεση ένα σύντομο πέρασμα από τη Χα Νόι, ομάδα του Βιετνάμ την περίοδο 2002-03. Το 2005 πραγματοποίησε ένα σύντομο πέρασμα από τον πάγκο του Πανσερραϊκού, ενώ στη συνέχεια επέστρεψε στην Ουγγαρία, όπου παρέμεινε για τα επόμενα έξι χρόνια. Συγκεκριμένα διατέλεσε προπονητής των Ούνιον Βουδαπέστης, Φελσοπάκονι, Σοπρόν, Σιόφοκ, Βέσες και Φερεντσβάρος. Ο Λάγιος Ντέταρι υπήρξε το 2006 βοηθός προπονητή στην εθνική ομάδα ποδοσφαίρου της Ουγγαρίας. Ο Λάγιος Ντέταρι ήταν διεθνής για δέκα χρόνια και συγκεκριμένα από το 1984 μέχρι και το 1994. Έχει πραγματοποιήσει συνολικά με την Εθνική ομάδα ποδοσφαίρου της Ουγγαρίας 61 εμφανίσεις, ενώ έχει καταφέρει να πετύχει και 13 γκολ. Συμμετείχε μεταξύ άλλων στο Παγκόσμιο Κύπελλο Ποδοσφαίρου 1986. Τίτλοι 3 Πρωταθλήματα Ουγγαρίας: 1984, 1985, 1986 1 Κύπελλο Ουγγαρίας: 1985 1 Κύπελλο Γερμανίας: 1988 1 Κύπελλο Ελλάδας: 1990Ατομικές διακρίσεις 3 φορές πρώτος σκόρερ του ουγγρικού πρωταθλήματος: 1985, 1986, 1987 Υποδοχές ποδοσφαιριστών που άφησαν εποχή Αφιέρωμα του olympiacos24.gr στον Λάγιος Ντέταρι Το προφίλ του Λάγιος Ντέταρι στο worldfootball.net Το προφίλ του Λάγιος Ντέταρι στο transfermarkt.co.uk Σπορ Ιστορίες: Λάγιος Ντέταρι - Μέρος 1 (Αρχείο ντοκιμαντέρ της ΕΡΤ) Σπορ Ιστορίες: Λάγιος Ντέταρι - Μέρος 2 (Αρχείο ντοκιμαντέρ της ΕΡΤ)